અમદાવાદ મ્યુનિ.કોર્પોરેશન કે અન્ય સ્થાનિક સ્વરાજ્યની ચૂંટણીની જાહેરાત થાય એ પહેલા એક મહિનાનો મતદારયાદી સુધારણા કાર્યક્રમ આપવાનો હોય છે પણ રાજ્ય ચૂંટણી પંચે હાઇકોર્ટની ફટકાર બાદ ઉતાવળે અમદાવાદ મ્યુનિ.કોર્પોરેશનની ચૂંટણીની જાહેરાત થઇ હતી. જેથી મતદારયાદી સુધારણા કરવા માટે એક મહિનાનો કાર્યક્રમ આપવામાં આવ્યો ન હતો એટલે કે, ૨૧મી ઓકટોબરના રોજ મતદારયાદી સુધારણાની કાર્યક્રમ ચાલતો હતો તે દરમિયાનમાં ચૂંટણીની જાહેર થતાં નામ નોંધવાની પ્રક્રિયા બંધ કરી દેવાઇ હતી. ગત ૧૦મી નવેમ્બરના રોજ જ્યારે ઉમેદવારીપત્ર ભરવાનો છેલ્લો દિવસ હતો ત્યાં સુધી જાણી જોઇને મતદારયાદીમાં ઉમેરાયેલા મતદારોની પુરવણી યાદી અને નામ કમી થયાની કમી યાદી છુપાવવામાં આવી હતી. જેથી ભાજપ અને કોંગ્રેસના ઉમેદવારો સાથે કેટલાંક અપક્ષ ઉમેદવારો તો જુની યાદી પ્રમાણે ફોર્મ ભરીને આવ્યા હતા જેથી કેટલાંક ઉમેદવારોના ટેકેદારોના નામ કમી યાદીમાં હતા. બહેરામપુરા, લાંભા, વટવા, સરસપુર-રખિયાલ સહિતના વોર્ડમાં અપક્ષ ઉમેદવારોના નામ રદ કરી દેવાયા હતા. આમ ૧૦મી નવેમ્બરે જ કેટલાંક મતદારોના મતાધિકારની સાથે ચૂંટણી લડવાનો હક છીનવી લેવાયો હતો. ઉલ્લેખનીય છે કે, અમદાવાદ મ્યુનિ.ના મતદાનના એક દિવસ પહેલા જ કલેકટર અને ચૂંટણી પંચે ૩૯.૮૩ લાખ મતદારોની યાદી રજૂ કરવામાં આવી હતી પણ જ્યારે મતદાન યોજાયું તો શહેરમાં ઠેર-ઠેર મતદારયાદીમાંથી નામ કમી થયાની ફરિયાદો ઉઠી હતી. એક સાથે ૧.૦૪ લાખ મતદારોના નામ ગાયબ થઇ ગયા પાછળનું કલેકટર કચેરી અને ચૂંટણી પંચનો તર્ક મતદારોના ગળે ઉતરી રહ્યો નથી.